Philippe, filz de roy de France, duc de Bourgongne, conte de Flandres, d’Artois et de Bourgongne, palatin, sire de Salins, conte de Rethel et seigneur de Malines, a nostre bailli de Dijon et aux gens de par nous commis et deputez sur le fait des nouuiaux acquests en nostre pais de Bourgongne, salut. Nous auons receu l’umble supplicacion des religieux, prieur et conuent de Saint Estienne de nostre ditte ville de Dijon, contenant comme par vertu de nostre mandement vous commis ayez fait mettre nostre main sur certains acquests faiz par les diz religieux, et depuis pour certaines causes ad ce nous mouuans, leur en ayons donne respis et souffrances jusques a certains termez dont le derrenier est failli a ces Pasques derrenierement passeez. Et il soit ainsi que ilz aient aucuns privileges ou lettres parquoy ilz en doiuent estre quictez et exemps si comme ilz dient, en nous requerant que ycelles voulsissions voir ou faire visiter pour en faire tel appointement qu’il nous plairoit. A quoy pour certaines grosses besongnez ou nous sommes presentement occupes tant pour celles de monseigneur le roy comme pour les nostres, ne pouuons bonnement entendre. Et pour ce de grace especial se mestier est auons donne et octroye et par ces presentes donnons et ottroyons de rechief aux diz religieux terme, souffrance, et respit pareillement que sur ce leur avons autrefois octroye jusques a la feste de Toussains prochainement. Si vous mandons et enionignons et a chascun de vous si comme a lui appartendra que de nostre presente grace et ottroy vous faictes, soufrez et laissiez les diz religieux plainement joir et user sans les contraindre ne molester au contraire. Et se empeschement leur estoit mis, si lostes, en les ramenant et tenant, en tel point que au temps de notre dicte derreniere souffrance, estoient durant le terme dessus dit, car ainsi le voulons nous estre fait, non obstant quelxconques ordonnances, mandemens ou deffenses ad ce contrairez. Donne a Beaute sur Marne soubz nostre seel de secret en absence du grant le xjeme jour de juillet, l’an de grace mil CCC IIIIxx et XVII. Par Monseigneur le Duc.